# Fontenella

Oberennoù damheñvel pe handelvoù all zo ivez, gwelout Fontanella.
| ◄ Seziz Gwengamp (eil kentel) | Fontenella | Marc’harit Charlès ► |
Fontenella a barouz Prat, Braoa den-jentil ’wisk dillad, Hen eûz laeret ur benheres Diwar barlenn he mageres.
 Diwar barlenn he mageres, Ur genentervez d’ar rouanes. Fontenella a lavare D’ar benheres, un dez a oe :
 — Penherezig, d’in-me lâret, Petra er c’hleuz-ze a glasket ? — Ha ma ’z eo boukedou ann hanv, D’am c’henderv-bihan, a garan ;
 Met aoun am eûz, ken a grenan Na rankontrfenn Fontenella ; Na rankontrfenn Fontenella, Gourdrous a ra ma c’has gant-han ;
 Lies am eûz klewet lâret Ez eo un debocher merc’hed ; Ez eo un debocher merc’hed, Ispisial penherezed !
 Fontenella a lavaras D’ar benheres,’vel m’hi c’hlewas ; — Klasket ’r boukedou a garfet, Gant Fontenella hec’h efet !
 War he varlenn ’n eûz-hi lakêt, He simarenn d’ez-hi ’n eûz gwisket ; He simarenn d’ez-hi ’n eûz gwisket, D’al leandi ’n eûz he c’haset.
Seiz vloaz oa pa hi c’hasas di, Seiz vloaz eo bet el leandi ; P’oa he fevarzek achuet, Neuze ez int bet eureujet.
— Resev ’ran lizer en peb gîs, Digant ho kenderv, mont da Baris. — Ma friedig, mar am c’haret, Mesajer ’wit-hoc’h a gasfet.
 — Mesajerrienn ’walc’h ’m eûz kaset, Hini ’nn ez-he n’ zo distroët, Me iel’ ma unan bet’ ar but, Balamour da gomzo ann dud.
 Fontenella a lavare Parouz Prat na pa guitaë : — Ur banniel-gwenn, euz ar c’haeran, Da botred Pradis a roan ;
 Da botred Pradis a roan, M’ho dô sonj a Fontenella…… . . . . . . . . . . . . . . . . . . . . . . . . .
Fontenella a lavare, En lez ar roue p’arrue : — Demad, roue ha rouanes, M’ho salut ho taou asambles ;
 M’ho salut ho taou asambles, Deût on iaouankig d’ho pales. Hag ar roue a lavaras Da Fontenella, p’hen klewas.
 — Pa ’z oc’h deut, deut-mad ra veet, Komerret skabell hag azeet ; Komerret skabell hag azeet, Dalet ho setans ha lennet.
 N’oa ket ’l lizer digoret mad, Oa ann dour war he zaoulagad. Fontenella a lavare D’he bajig bihan en de-se :
— Dalet, pajig, ma faj-bihan, Dalet gwalenn ma biz-bihan, Kaset hi d’ benherez Coatezlan, Ma defo sonj’ Fontenella !
Ar paj bihan a lavare En Coatezlan pa arrue : — Demad ha joa bars ann ti-ma, Ar benheres pelec’h ema ?
 — E-medi bars ar gambr kousket, Tolet-pled a hi dishunfet ; Ter noz ’zo banne n’ deûz kousket, Gant ann nec’hamant d’he fried !
 Ar benheres, pa deûz klewet, Gant ’r vinz d’ann traon ’zo diskennet ; — Laket ar c’hezek euz ar c’hoch, Ma ’z inn da Baris fed-a-noz ! —
Fontenella a lavare Diwar ar chafod, un dez oe : — Me ’well o tont ar benheres, E-kreiz etre diou varkises ;
 E-kreiz etre diou varkises, Na oar ket ez eo intanves ! Endan-hi ’n abit fleur ampes, Na oar ket ez eo intanves !
 Mar wife ar pez ouzonn-me, Eo un abit du a dougje ! War he barlenn ’r skudell arc’hant, Da c’houl’ arc’hant d’he faeamant.
 Ar benheres a lavare. En lez ar roue p’arrue : — Demad, roue ha rouanes. M’ho salut ho taou asambles :
 Demad ha joa bars al lez-ma, Ma friedig pelec’h ema ? — Eman duze war geign-he-gorf, Troc’het he benn diouz he gorf !
— D’ betra ’c’h eûz lac’het ma fried ? Na veritenn ket hen kavet, Nag a vado nag a c’henet, A galite na lâran ket !… . . . . . . . . . . . . . . . . . . . . . . . . . .
Anna Salig, 75 ans, Plouaret 1864.
Fontenella a lavare En Koad-ar-Rinec p’arrue : — Demad ha joa holl en ti-ma, ’Nn otro Rinec pe-lec’h ema ?
 — Komerret skabell, azeet, Dalet ul lizer ha lennet. — N’eo ket ken kriz al lizer-man, Na lennin euz ma sa ’nezhan.
 N’oa ket gant-han digorret mad, ’Kouee ’nn dour euz he daoulagad ; N’oa ket gant-han hanter lennet, Skabell d’azea ’n eûz goulennet.
 — Roët d’in skabell d’azea, Hag ur banne gwinn da eva ; Hag ur banne gwinn da eva, Dare ma c’halon da ranna !… . . . . . . . . . . . . . . . . . . . . . . . . .
 Me ’wel o tont ar benheres, Hag hi e-kreiz tre diou brinses, En he dorn ur skudell arc’hant, O c’houl’ paeamant ar jujamant…
Fontenella hen eûz gret le Biken en Leon n’antreje : Koulzgoude ’n eûz lavaret gaou, Tremenet gant-han Plounevez ’r Faou ;
 Menez Arre ha Plougonvez, Hag iwe ar Chapel-newez. Fontenella a lavare En Koadelan pa arrue :
 — Demad ha joa bars ann ti-ma, Ar benheres pelec’h ema ? — Ar benheres a zo kousket, Tolit-ewez n’hi dishunfet !
 — Roït d’in-me ann alc’houeo, Mar eo kousket, m’hi dishunvo. Ar benheres a lavare D’ Fontenella, pa dishunve :
 — Na gredan ket mont da vale, Gant ann aoun rag Fontenelle, Rag klewet am eûz lavaret Ez eo un debocher merc’hed ;
 Ez eo un debocher merc’hed, Ispisial penherezed. — — M’eo rag Fontenella spontet, Out-han he-unan e komzet !
 Ar benheres a lavare D’he mates vihan, ann de-se : — Mates vihan, ma sikouret, Ewit kouraj na vankan ket.
 Un hach-pennek a oa gant-hi, Ha gant-hi ’c’hourdrouze hen skeï. Fontenella a lavare D’ar benheres eno neuze :
— Penherezig, n’am skoït ket, P’autramant c’hui ’vezo nec’het ; Mar galwan-me ma soudarded, Penheres, neuze a krenfet.
 Fontenella a c’houlenne Digant ar benheres neuze : — Penherezig, d’in lavaret, C’hui deufe ganen d’ douar gallek,
 Da gabitenes ter arme, Ha pried da Fontenelle ? Ar benheres o lavaras, Da Fontenella, p’hen klewas :
 — Gwell’ eo ganin mont d’ar Folgoat, Ac’hane ’welin douar ma zad, Ac’hane ’welin douar ma zad, A raï kalz vad d’am daoulagad !
Fontenella a lavare D’he baj-bihan, un dez a oe : — Kerz da c’houlenn digant Mari Raï digommer d’eomp ’n he zi ;
 Mar na zigor he dor, torr-hi, Laka ’nn ilis da varchosi, Ar sakristiri da gav gwinn, Ann aoter-vraz da daol keginn !
 Pa oant gwella gant ar chervad, Kommans ar c’hleier d’ vransellad ; Koumans ar c’hleier d’ vransellad, Fontenella ’leusk huanad :
 — Pajig, pajig, ma faj-bihan, Te ’zo dilijant ha buhan, Kerz prim, kerz prim da lein ann tour, Da c’houzout piou a zo o sôn.
 Ar paj-bihan a lavare, Euz lein ann tour pa ziskenne : — Uc’hella ma c’hallenn ’on bet, Ha den a-bed n’am eûz gwelet,
Nemet ar Werc’hes hag he mab ’Zo ho daou euz ho bransellad ! Fontenella a lavare D’he soudardet eno neuze :
 — Daouzek kant soudard ’zo ganen, Profont holl peb a skoed-newe ; Profont holl peb a skoed-newe, Daouzek ar benheres ha me !
 Deomp-ni brema gant hon hent, Ha lezomp ho zier gant ar zennt… . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . .
Fontenella a c’houlenne En Trevrian pa arrue : — Ma merer, d’in-me lavaret ; Na pelec’h ema hô merc’hed ?
 Na pelec’h ema ho merc’hed, Unan a renkann da gavet. Hag ar merer lavaras Da Fontenella, p’hen klewas :
 — Otro, m’ho peed, ma iskuzet, N’oc’h eûz ket ezom ma merc’hed, ’Ma ganec’h penheres Koadelan, Koanta plac’h iaouank ’zo ’r bed-man.
Deut ’zo lizer d’ Fontenelle Ewit mont da gaout ar roue. Fontenella a lavare A Drevrian pa sortie :
 — Kenavo da barouz Tremel, Mar gallan na vezin ket pell : Mar bean beo, teuin d’ar gêr, Mar marwan, ’tigasin lizer.
 Fontenella a lavare, En lez ar roue p’arrue : — Demad, roue ha rouanes, Deut ’on d’ho kwelet d’ho pales !
Ar roue neuze a lâras, Da Fontenella, p’hen klewas : — Pa ’z oc’h deut, deut-mad ra veet, Ewit d’ar gêr na efet ket !
 Fontenella a lavaras D’ar roue neuze p’hen klewas : — Re-iaouank ez ê da varo D’ lakâd ann-on-me d’ar maro !
 Ar roue neuze a lâras D’ Fontenella, gant malis-bras : — Mar on re-iaouank da varner, Te a zo re-goz da wasker !
 Fontenella a lavare D’he baj-bihan eno neuze : — Pajig, pajig, ma faj-bihan, Te ’zo dilijant ha buhan,
 Kerz-te brema da Goadelan Da vouit ’r c’houplad linselliou-moan ; Da vouit ’r c’houplad linselliou-moan, D’ lakad ma c’horf da liennan.
 Ar roue neuze a lâras, Da Fontenella, p’hen klewas : — Salv-ho-kraz, ’vel-se na vô ket, A dammou ’vefet dispennet ;
 Dispennet ’vefet a beziou, Ha tolet war ar c’hroaz-hentjou !… Fontenella a lavare D’he baj-bihan eno neuze :
 — Pajig, pajig, ma faj-bihan, Kerz-te brema da Goadelan, Ha goulenn ur plad alaouret D’ lakâd ma fenn, pa vô troc’het !
 Met ar roue a lavaras Da Fontenella, p’hen klewas : — Nann ! tolet ’vô war ar pave, Da voul-c’hillo d’ar vugale !
Fontenella a lavare D’he baj-bihan eno, neuze : — Dal ur guchennad ma bleo-melenn Da staga euz porz Trevrien,
 Wit ma lâro Trevrianis : — Bennoz Doue d’ene ’r markis ! —